**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՀՈՒՆԻՍԻ 29-Ի N 867 ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. ***Նախագծերի ընդունման անհրաժեշտությունը.***

Հայաստանի Հանրապետության կառավարության 2002 թվականի հունիսի 29-ի «Հայաստանի Հանրապետությունում դեղերի արտադրության, դեղատնային գործունեության, կազմակերպությունների կամ անհատ ձեռնարկատերերի կողմից բժշկական օգնության և սպասարկման իրականացման, դեղերի մեծածախ իրացման, բժշկական արտադրատեսակների արտադրության, բժշկական արտադրատեսակների սպասարկման լիցենզավորման կարգերը և նշված գործունեությունների իրականացման լիցենզիայի ձևերը հաստատելու մասին» N 867 որոշման մեջ լրացում կատարելու մասին Հայաստանի Հանրապետության կառավարության որոշման նախագծի ընդունումը պայմանավորված է դեղերի շրջանառության ոլորտում միատեսակ կարգավորումներ սահմանելու, իրավական բացը լրացնելու և այդ ոլորտում վերահսկողության արդյունավետությունը բարձրացնելու անհրաժեշտությամբ։

***2. Ընթացիկ իրավիճակը և խնդիրները.***

 «Դեղերի մասին» օրենքի 26-րդ հոդվածի 1-ին մասը թեև կանոնակարգում է  պիտանիության ժամկետը լրացած, չգրանցված, ինչպես նաև կեղծ և օգտագործման համար ոչ պիտանի, ոչ օրինական ճանապարհով ձեռք բերված, անորակ, չհայտարարագրված բաղադրատարրեր պարունակող դեղերի, դեղանյութերի, դեղաբուսական հումքի և հետազոտվող դեղագործական արտադրանքի ոչնչացման հետ կապված հարաբերությունները, սակայն նշված հոդվածով սահմանված կարգավորումն ունի ընդհանրական բնույթ և տնտեսավարող ընկերությունների համար չի սահմանում թափոնների ոչնչացման համար լիցենզավորված իրավաբանական անձի կամ անհատ ձեռնարկատիրոջ հետ պայմանագրային կամ այլ փաստաթղթավորված իրավահարաբերություններ ունենալու պարտավորություն։ Տվյալ հարաբերությունները մասնակիորեն կարգավորված են Հայաստանի Հանրապետության կառավարության 2002 թվականի հունիսի 29-ի N 867 որոշմամբ: Մասնավորապես, Հայաստանի Հանրապետության կառավարության 2002 թվականի հունիսի 29-ի N 867 որոշման N3 հավելվածի (Հայաստանի Հանրապետությունում դեղատնային գործունեության իրականացման լիցենզավորման կարգ) 43.1-ին կետի 3-րդ ենթակետի համաձայն` լիցենզավորված անձը լիցենզավորված գործունեությունն սկսելուց առնվազն հինգ աշխատանքային օր առաջ լիազոր մարմին է ներկայացնում՝ Հայաստանի Հանրապետության օրենսդրությամբ սահմանված կարգով վտանգավոր թափոնների վնասազերծման ոլորտում համապատասխան լիցենզիա ունեցող որևէ կազմակերպության հետ կնքված պայմանագրի պատճենը: Համանման կարգավորում է նախատեսված նաև նույն որոշման N 5 հավելվածի (Հայաստանի Հանրապետությունում կազմակերպությունների կամ անհատ ձեռնարկատերերի կողմից բժշկական օգնության և սպասարկման իրականացման լիցենզավորման կարգ) 18-րդ կետով:

Վերոգրյալ կարգավորումներից հետևում է, որ դեղատնային գործունեության և բժշկական օգնության ու սպասարկման տեսակներով լիցենզավորված անձինք գործունեությունը սկսելուց առնվազն 5 աշխատանքային օր առաջ Հայաստանի Հանրապետության օրենսդրությամբ սահմանված կարգով վտանգավոր թափոնների վնասազերծման ոլորտում համապատասխան լիցենզիա ունեցող որևէ կազմակերպության հետ կնքված պայմանագիրը, ի թիվս այլ փաստաթղթերի, ներկայացնում են լիազոր մարմին: Սակայն նույն որոշմամբ դեղերի մեծածախ իրացման լիցենզիա ունեցող կազմակերպությունների նկատմամբ նման պահանջ նախատեսված չէ, այսինքն՝ դեղերի շրջանառության ոլորտում՝ դեղերի մանրածախ և մեծածախ իրացման ոլորտներում նախատեսվել են տարաբնույթ կարգավորումներ, որոնք առաջացնում են տարատեսակ խնդիրներ:

Այսպես, դեղերի շրջանառության նկատմամբ վերահսկողության ընթացքում իրավաբանական անձանց մոտ իրականացված ստուգումների արդյունքներով արձանագրվել են վտանգավոր թափոնների ոչնչացման պայմանագրեր չունենալու դեպքեր, ինչը պատճառաբանվել է նման օրենսդրական պահանջի բացակայությամբ, իսկ ոչնչացման վերաբերյալ ակտեր կամ այլ փաստաթղթեր չունենալը՝ դրանք սահմանված ժամկետներով չպահպանելու խնդրով։ Արդյունքում, նվազում է դեղերի մեծածախ իրացմամբ զբաղվող իրավաբանական անձանց և անհատ ձեռնարկատերերի կողմից «Դեղերի մասին» Հայաստանի Հանրապետության օրենքի 26-րդ հոդվածի 1-ին մասի պահանջը պահպանելու փաստը վերահսկելու հնարավորությունը (առկա է նաև մտավախություն, որ ոչնչացումը կարող է իրականացվել թափոնների վնասազերծման ոլորտում համապատասխան լիցենզիա չունեցող անձի կողմից, որն առանց փաստաթղթային ձևակերպման պայմաններում հնարավոր չլինի պարզել)։ Հարկ է նաև նշել, որ Հայաստանի Հանրապետության կառավարության 2002 թվականի հունիսի 29-ի N 867 որոշմամբ դեղատնային գործունեություն իրականացնող անձանց համար ամրագրված պարտականությունը դյուրացրել է նշված մասով վերահսկողություն իրականացնելու գործընթացը, ինչպես նաև նվազեցրել հնարավոր չարաշահումների և խախտումների դեպքերը։

Ուստի, անհրաժեշտություն է առաջացել դեղերի մեծածախ իրացման ոլորտում նույնպես սահմանել՝ լիցենզավորված գործունեությունն սկսելուց առնվազն հինգ աշխատանքային օր առաջ Հայաստանի Հանրապետության օրենսդրությամբ սահմանված կարգով վտանգավոր թափոնների վնասազերծման ոլորտում համապատասխան լիցենզիա ունեցող որևէ կազմակերպության հետ կնքված պայմանագիրը լիազոր մարմնին ներկայացնելու պահանջ:

***3. Կարգավորման նպատակը և բնույթը.***

«Հայաստանի Հանրապետության կառավարության 2002 թվականի հունիսի 29-ի «Հայաստանի Հանրապետությունում դեղերի արտադրության, դեղատնային գործունեության, կազմակերպությունների կամ անհատ ձեռնարկատերերի կողմից բժշկական օգնության և սպասարկման իրականացման, դեղերի մեծածախ իրացման, բժշկական արտադրատեսակների արտադրության, բժշկական արտադրատեսակների սպասարկման լիցենզավորման կարգերը և նշված գործունեությունների իրականացման լիցենզիայի ձևերը հաստատելու մասին» N 867 որոշման մեջ լրացում կատարելու մասին» Հայաստանի Հանրապետության կառավարության որոշման նախագծի ընդունումը նպատակ է հետապնդում դեղերի մեծածախ իրացման լիցենզիա ունեցող իրավաբանական անձի կամ անհատ ձեռնարկատիրոջ կողմից պիտանիության ժամկետը լրացած, չգրանցված, ինչպես նաև կեղծ և օգտագործման համար ոչ պիտանի, ոչ օրինական ճանապարհով ձեռք բերված, անորակ, չհայտարարագրված բաղադրատարրեր պարունակող դեղերի, դեղանյութերի, դեղաբուսական հումքի և հետազոտվող դեղագործական արտադրանքի ոչնչացումն իրականացնել Հայաստանի Հանրապետության օրենսդրությամբ և այլ իրավական ակտերով վտանգավոր թափոնների ոչնչացմանը ներկայացվող պահանջների պահպանմամբ:

***4. Իրավական ակտի նախագիծը մշակող պատասխանատու մարմինը.***

 Նախագիծը մշակվել է Հայաստանի Հանրապետության վարչապետի աշխատակազմի տեսչական մարմինների աշխատանքների համակարգման գրասենյակի և Տեսչական մարմնի կողմից համատեղ:

***5. Ակնկալվող արդյունք***

«Հայաստանի Հանրապետության կառավարության 2002 թվականի հունիսի 29-ի «Հայաստանի Հանրապետությունում դեղերի արտադրության, դեղատնային գործունեության, կազմակերպությունների կամ անհատ ձեռնարկատերերի կողմից բժշկական օգնության և սպասարկման իրականացման, դեղերի մեծածախ իրացման, բժշկական արտադրատեսակների արտադրության, բժշկական արտադրատեսակների սպասարկման լիցենզավորման կարգերը և նշված գործունեությունների իրականացման լիցենզիայի ձևերը հաստատելու մասին» N 867 որոշման մեջ լրացում կատարելու մասին» Հայաստանի Հանրապետության կառավարության որոշման նախագծի ընդունման արդյունքում կապահովվի դեղերի մեծածախ իրացման լիցենզիա ունեցող իրավաբանական անձանց կամ անհատ ձեռնարկատերերի և վտանգավոր թափոնների վնասազերծման ոլորտում համապատասխան լիցենզիա ունեցող կազմակերպությունների միջև պայմանագրի պարտադիր առկայությունը, ինչը մի կողմից հնարավորություն կընձեռի նվազեցնել նշած ոլորտում հնարավոր չարաշահումներն ու խախտումները, իսկ մյուս կողմից կբարձրացնի վերահսկողության արդյունավետությունը։

***6. Այլ իրավական ակտերում փոփոխությունների և/կամ լրացումների անհրաժեշտությունը.***

 Նախագծի ընդունման դեպքում այլ իրավական ակտերում փոփոխություններ և/կամ լրացումներ կատարելու անհրաժեշտությունը բացակայում է:

***7. Պետական կամ տեղական ինքնակառավարման մարմնի բյուջեում ծախսերի և եկամուտների էական ավելացման կամ նվազեցման մասին.***

 Նախագիծը ՀՀ պետական բյուջեում (կամ տեղական ինքնակառավարման մարմնի բյուջեում) ծախսերի կամ եկամուտների էական ավելացման կամ նվազեցման չի հանգեցնում:

***8. Կապը ռազմավարական փաստաթղթերի հետ. «Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ***

 Նախագիծը չի բխում «Հայաստանի վերափոխման ռազմավարություն 2050» ռազմավարական փաստաթղթից, Կառավարության 2021-2026թթ. ծրագրից, ոլորտային և/կամ այլ ռազմավարություններից։